text: Fangevogter arrangerede flugt
  22 september 2012 kl. 07.11
  En fangevogter er blevet anholdt og sigtet for at have været bagmand bag fangeflugten 17. juli fra Kolding Arrest, da en 26-årig dansker 
  og en 48-årig englænder flygtede. Det skriver JydskeVestKysten.
  Politiet fattede mistanke, efter at hårdnakkede rygter i længere tid havde verseret om, at fangevogteren havde arrangeret og overtalt fangerne til at gennemføre flugten.
  Fangevogterens motiv er angiveligt, at han ved flugten kunne pådrage sig et traume og en varig psykisk lidelse, som skulle gøre ham uarbejdsdygtig resten af livet.
  Ifølge JV fik fangevogteren, af de to flygtende, en kniv for struben og blev truet til at udlevere nøglerne til friheden under det 
  overfald, som han selv havde fundet på.
  Ifølge vicepolitiinspektør Torben Svarrer fra Specialefterforskningen rettede Kriminalforsorgen allerede på et tidligt tidspunkt henvendelse til 
  politiet på baggrund af »mærkelige omstændigheder«.
  Fredag ved middagstid blev fangevogteren anholdt og blev efter afhøringen løsladt. Han har siden flugten været sygemeldt fra sit arbejde i Kolding Arrest.
  